**Začetek novega 4-letnega projekta za ohranitev biotske raznovrstnosti na Goričkem**

Javni zavod Krajinski park Goričko, Kmetijsko gozdarska zbornica Slovenije - zavod Murska Sobota in Občina Rogašovci so pričeli izvajati nov 4-letni projekt z naslovom »Obnova in povezovanje kopenskih habitatov in mokrišč na Goričkem« (akronim Povezani), ki bo do marca leta 2029 pomembno prispeval k varstvu narave ter izboljšanju stanja ogroženih vrst in habitatov na območju Natura 2000 Goričko.

Cilj projekta je izboljšati stanje treh travniških habitatnih tipov, treh gozdnih in deset ciljnih živalskih vrst.

Habitatni tipi in vrste, ki jih projekt naslavlja:

* travniški habitatni tipi: suha travišča, ekstenzivni nižinski travniki, travniki s stožko,
* gozdni habitatni tipi: bukovi, hrastovo-belogabrovi gozdovi in mehkolesna loka,
* metulji (travniški postavnež, strašničin in temni mravljiščar), hrošči (puščavnik, močvirski krešič), dvoživke (hribski urh, veliki pupek) in ptice (smrdokavra, veliki skovik, hribski škrjanec).

Skupna vrednost projekta, ki je sofinanciran iz Evropskega sklada za regionalni razvoj (ESRR), znaša 5.170.991 evrov. Projekt poteka v okviru programa evropske kohezijske politike 2021–2027, v okviru prednostne naloge zelena preobrazba in splošnega cilja izboljšanja ohranjanja narave in zmanjšanja onesnaževanja.

Projekt bo izboljšal kakovost življenja prebivalcev Goričkega in prispeval k razvoju območja z ohranjanjem naravnega okolja in kulturne krajine. Lastnikom bo omogočen odkup naravovarstveno pomembnih, a opuščenih zemljišč, kar bo koristilo tako naravi kot skupnosti. Prebivalci se bodo lahko aktivno vključili v ukrepe, kot so zasaditev starih sadnih sort in obrezovanje dreves, z vključitvijo v naravovarstvene aktivnostih bodo deležni finančnih spodbud, lokalna podjetja pa bodo sodelovala pri izvedbi projektnih dejavnosti. Projekt bo vključeval tudi kakovostne interpretativne vsebine, ki bodo povečale prepoznavnost območja ter omogočile kakovostno preživljanje prostega časa v naravi.